钦定古今图书集成/历象汇编/岁功典/第011卷 > 《管子》 > 《臣乘马篇》
## 钦定古今图书集成/历象汇编/岁功典/第011卷 > 《管子》 > 《臣乘马篇》

桓公问《管子》曰：“请问乘马。”管子对曰：“国无储在令。”桓
公曰：“何谓国无储在令？”管子对曰：“一农之量，壤百亩
也，春事二十五日之内。”桓公曰：“何谓春事二十五日
之内？”管子对曰：“日至六十日而阳冻释，七十日而阴
冻释，阴冻释而𢓃稷，百日不𢓃稷，故春事二十五日
之内耳也。今君立扶台，五衢之众皆作，君过春而不
止，民失其二十五日，则五衢之内，阻弃之地也。起一
人之繇，百亩不举；起十人之繇，千亩不举；起百人之
繇，万亩不举；起千人之繇，十万亩不举。”春巳失二十
五日，而尚有起夏作，是春失其地，夏失其苗，秋起繇
而无止，此之谓谷。地数亡，谷失于时，君之衡藉而无
止。民食什伍之谷，则君已藉九矣。有衡求币焉，此盗
暴之所以起，刑罚之所以众也。随之以暴，谓之“内战。”